
ZÁPIS
zo zasadnutia pracovnej skupiny SAPPO pre elektromobilitu, 
konaného dňa 24. februára 2026 
od 09:30 hod. do 11:00 v priestoroch zasadacej miestnosti SAPPO, 7. poschodie


	Prítomní:

	Michal Brucháč, SLOVNAFT, a.s.
Ján Olexa, SHELL Slovakia, s.r.o.
Denisa Múčková, JURKI-Hayton, s.r.o.

	


	Martin Šilhár, ORLEN Unipetrol Slovakia s.r.o.
	Miroslav Ovečka, OMV Slovensko s.r.o. 
Barbora Blažeková, SAPPO
Zuzana Oprchalová, SAPPO








	Program: 
	
1. Otvorenie zasadnutia,
2. Prediskutovanie možnosti fungovania a obsahu/základných tém pracovnej skupiny, 
3. Záver.



K bodu 1

Zasadnutie pracovnej skupiny pre elektromobilitu otvorila výkonná riaditeľka SAPPO, pani Oprchalová a pripomenula prítomným členom dôvod organizácie stretnutia pracovnej skupiny. Predstavenstvo SAPPO na svojom ostatnom zasadnutí rozhodlo o zrušení sekcie mazív k 31.12.2025 a navrhlo potenciálne vytvorenie novej sekcie pre elektromobilitu s tým, že v prvom kroku na úrovni pracovnej skupiny by sa preverili možnosti fungovania a hlavné témy/oblasti, ktorými by sa mohla pracovná sekcia zaoberať a pomohli tak identifikovať či má zmysel vytvárať novú pracovnú sekciu. 
Za týmto účelom boli zo strany predstavenstva nominovaní prítomní zástupcovia, následne podľa potreby môže byť skupina rozšírená aj o iných zástupcov SAPPO.
Cieľom úvodného stretnutia je prediskutovanie a „brainstorming“ ohľadom spôsobu fungovania pracovnej skupiny a identifikácia základných tém súvisiacich s budúcou agendou sekcie. 

Na stretnutí je zakázané si vymieňať obchodne citlivé informácie v zmysle interného predpisu SAPPO o ochrane hospodárskej súťaže a platnej legislatívy v tejto oblasti.

K bodu 2

V druhom bode prítomní zástupcovia diskutovali o:

· Spôsobe fungovania pracovnej skupiny a prípadnom vytvorení novej sekcie

Prítomní zástupcovia vo všeobecnej rovine diskutovali o možnostiach vytvorenia novej sekcie. Niektorí uviedli, že ak by sa vytvárala pracovná sekcia, tak skôr spôsobom, aby pokryla širšie portfólio energetických produktov, to znamená nielen elektromobilitu, ale aj iné alternatívne palivá. V prípade zamerania len na elektormobilitu skôr na báze ad hoc stretnutí. Vzhľadom na širokú a komplexnú oblasť samotnej elektromobility bolo v závere dohodnuté, že sa v prvej fáze vytvorí špecializovaná pracovná skupina pre elektromobilitu, prípadne podľa potreby pokryje okrajovo aj agendu iných alternatívnych palív, keďže niektorí z prítomných zástupcov sú členmi SEVA, ale aj vodíkovej asociácie. 

Záver: Zatiaľ nevytvárať stálu pracovnú sekciu, zostať pri pracovnej skupine zameranej na elektromobilitu, udržiavať stretnutia na kvartálnej báze s cieľom výmeny informácií o elektromobilite, prípadne aj o iných alternatívnych palivách.



· Základné témy, ktorým by sa pracovná skupina mohla venovať:

· Nariadenie AFIR – problematika národného nabíjacieho bodu, aktuálny stav implementácie
· Téma protipožiarnej bezpečnosti z pohľadu elektromobility a nabíjacích bodov
· Záležitosti súvisiace s infraštruktúrou a výstavbou nabíjacích bodov
· Novela vyhlášky ÚRSO č. 154/2019 Z. z. - Zmena alebo prinavrátenie podmienok, za akých distribučné spoločnosti účtujú špeciálnu tarifu za rezervovanú kapacitu pre prevádzkovateľov nabíjacích staníc 
0. Do 31.12.2024 platilo, že ak tzv. miera využitia odberného miesta bola nižšia ako 10% a na odbernom mieste boli pripojené len nabíjacie stanice pre elektromobily, majiteľ odberného miesta si mohol uplatniť zvýhodnenú tarifu za rezervovanú kapacitu.
0. 1.1.2025 sa vyhláškou ÚRSO zmenili pravidlá – táto tarifa v cenníkoch distribučných spoločností stále existuje, ale jednak tam nie je zvýhodnená cena a jednak je de facto nedosiahnuteľná pri súčasnom počte elektromobilov na Slovensku. Hodnota 10% sa zvýšila na 30%, čo je reálne dosiahnuteľná hodnota snáď len na niektorých najnavštevovanejších nabíjacích huboch v krajinách ako Holandsko či Nórsko.
0. Platba za rezervovanú kapacitu je najväčší fixný prevádzkový náklad pri prevádzke nabíjacích staníc. Táto špeciálna tarifa mala v súlade s Európskymi smernicami podporiť výstavbu a prevádzku nabíjacích staníc, čo má byť predpoklad pre rýchlejší prechod na bezemisné formy dopravy. Praktické zrušenie tejto tarify ide proti tomuto zámeru.
0. Táto téma sa týka všetkých členov SAPPO, ktorí už stavajú alebo pripravujú výstavbu nabíjacích staníc (nielen) na svojich čerpacích staniciach.
· Zákon č. 309/2009 Z. z. – Monitorovanie a priebežné informovanie o stave pripravovaného prevádzkového predpisu OKTE v súvislosti s transpozíciou Európskej smernice RED III. OKTE má spúšťať od 1.9.2026 systém na prideľovanie a využívanie kreditov, tieto kredity sa budú prideľovať za každú kWh spotrebovanú na nabíjanie elektromobilov. 

Úloha: Identifikácia legislatívnych predpisov, ktoré je potrebné monitorovať a vytvorenie zoznamu pre oblasť elektromobility 

Ďalšie stretnutie v júni 2026. Kancelária zašle mail s navrhovanými termínmi stretnutia.








K bodu 3. Záver

Na záver výkonná  riaditeľka SAPPO, pani Oprchalová, poďakovala zástupcom členských spoločností za aktívnu účasť a konštruktívnu diskusiu.




	Zapísala:
	Barbora Blažeková, SAPPO

